
Selgitustaotlus kohtutäituri seaduse § 8 lõike 6 tõlgendamise kohta
Palun Justiits- ja Digiministeeriumi selgitust kohtutäituri seaduse (KTS) § 8 lg 6 tõlgendamise kohta, eelkõige küsimuses, kas kohtutäituril on ametiteenuse osutamisel õigus kontrollida rahvastikuregistri kaudu isiku nime ja isikukoodi vastavust või isikukoodi õigsust.
Esitan taotluse märgukirjale ja selgitustaotlusele vastamise ning kollektiivse pöördumise esitamise seaduse (MSVS) § 3 alusel, mille kohaselt annab riigiasutus tasuta selgitusi tema väljatöötatud õigusaktide, nende eelnõude ja asutuse tegevuse aluseks olevate õigusaktide ning asutuse pädevuse ja õigusloome tegevuse kohta.
KTS § 8 lg 6 kohaselt ei või kohtutäitur ametiteenuse osutamisel kasutada neid õigusi, mis kohtutäiturile on ametitoimingute tegemiseks seaduse alusel antud või mis tulenevad tema ametikohast.
Ametiteenuse osutamisel võib olla vajalik veenduda, et teenuse osutamiseks esitatud nimi ja isikukood kuuluvad samale isikule. Küsimus puudutab üksnes esitatud isikuandmete õigsuse kontrollimist rahvastikuregistri kaudu. Sellise kontrolli eesmärk oleks vältida isikuandmetes esinevaid eksimusi, mitte hankida isiku kohta täiendavaid elukoha-, kontakt- või muid andmeid.
Eeltoodust lähtudes palun selgitada järgmisi küsimusi.
1. Kuidas tuleb tõlgendada KTS § 8 lg-s 6 sätestatud piirangut isikuandmete õigsuse kontrollimise kontekstis? Kas iga rahvastikuregistri kontrollpäring tähendab selle sätte mõttes kohtutäituri ametitoiminguteks antud või ametikohast tulenevate õiguste kasutamist?
2. Kas KTS § 8 lg 6 tuleb tõlgendada selliselt, et kohtutäituril on ametiteenuse osutamisel lubatud kontrollida rahvastikuregistri kaudu isiku nime ja isikukoodi vastavust või isikukoodi õigsust, kui kontroll piirdub esitatud andmete kinnitamisega?

Selgitustaotluse eesmärk on kujundada ühtne arusaam KTS § 8 lg 6 sisust ja sellest tulenevalt ühtne praktika ametiteenuste osutamisel.
Palun saata vastus e-posti aadressile Viljo.Konsap@taituriabi.vilippus.ee. 

